Diari Oficial de la Generalitat Valenciana


Sumari del DOGV 2514, del 24-05-1995 (1995/834826)

ORDRE de 15 de maig de 1995, de la Conselleria d'Agricultura, Pesca i Alimentació sobre eleccions en confraries de pescadors i les seues federacions provincials que pertanyen a l'àmbit territorial de la Comunitat Valenciana
-------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/05/15/(1)/dof/vci/html**

### Dades del document

Número de DOGV
:   2514

Data del DOGV
:   24-05-1995

Secció del DOGV
:   DISPOSICIONS GENERALS

Número del document
:   1995/834826


Data del document
:   15-05-1995

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 15 de maig de 1995, de la Conselleria d'Agricultura, Pesca i Alimentació sobre eleccions en confraries de pescadors i les seues federacions provincials que pertanyen a l'àmbit territorial de la Comunitat Valenciana.   
L'Ordre de 31 d'agost de 1978, per la qual es desenvolupa el Reial Decret 670/1978, d'11 de març, sobre confraries de pescadors, estableix que el mandat dels càrrecs elegits per a qualsevol dels òrgans rectors tindrà una durada de quatre anys, cosa que així mateix consta en els estatuts de cadascuna d'aquestes entitats.  
Atesa la proximitat del compliment del període dels quatre anys de mandat dels òrgans rectors de les confraries de pescadors i les seues federacions provincials, les eleccions de les quals van ser convocades per Ordre de 12 d'abril de 1991, cal procedir a la convocatòria del nou procés electoral.  
Per això, d'acord amb el Reial Decret 206/1995, de 10 de febrer, sobre traspàs de funcions i serveis de l'administració de l'Estat a la Comunitat Valenciana en matèria de confraries de pescadors i el Decret 2/1995, de 23 de març, del president de la Generalitat Valenciana, pel qual s'assignen a la Conselleria d'Agricultura, Pesca i Alimentació les funcions, els serveis, els mitjans personals i els crèdits transferits en matèria de confraries de pescadors,  
ORDENE:  
Article primer  
Les confraries de pescadors i les seues federacions hauran de celebrar eleccions per a la renovació dels seus òrgans rectors, d'acord amb el que es disposa en el Reial Decret 670/1978, d'11 de març, normes de desenvolupament i aquesta disposició, d'acord amb el següent calendari:  
1. Les confraries de pescadors entre els dies 1 de juny i 15 de setembre de 1995.  
2. Les federacions provincials de confraries de pescadors entre els dies 16 de setembre i 31 d'octubre de 1995.  
Article segon  
Una vegada elaborat el pla electoral i aprovat per l'òrgan corresponent, les confraries de pescadors i les seues federacions el trametran amb un certificat de l'acta d'aprovació als serveis territorials de la Conselleria d'Agricultura, Pesca i Alimentació del seu àmbit territorial.  
Article tercer  
Còpia de totes i cadascuna de les actes relatives a tot el procés electoral firmades per tots els integrants de cada mesa electoral, s'hauran de remetre, en el termini màxim de deu dies des de la celebració de les eleccions, als serveis territorials de la Conselleria d'Agricultura, Pesca i Alimentació del seu àmbit territorial.  
Quan les confraries de pescadors i les seues federacions no realitzen legalment, en els períodes fixats anteriorment, les eleccions per a la renovació dels seus òrgans rectors, quedaran automàticament extingits els mandats de les persones integrants dels esmentats òrgans, alhora que l'administració designarà seguidament una comissió gestora de la qual formarà part un representant proposat per la Federació Provincial de Confraries de Pescadors. Aquesta comissió assumirà les funcions dels esmentats òrgans rectors i procedirà a la celebració immediata de les eleccions.  
Article quart  
Les federacions provincials de confraries de pescadors actuaran com a òrgan consultiu i assessor en totes les eleccions que se celebren.  
Article cinquè  
La mesa electoral és l'encarregada de presidir la votació, vigilar la seua regularitat, mantenir l'ordre, realitzar l'escrutini i vetlar per la legalitat del sufragi. A més, és competent per a resoldre en primera instància i en el termini de dos dies els recursos i problemes que es plantegen en el transcurs de l'acte electoral. En contra de la seua resolució es podrà interposar recurs d'alçada en el termini de cinc dies davant el director territorial de la Conselleria d'Agricultura, Pesca i Alimentació. El termini de resolució del recurs d'alçada es fixa en deu dies, contra la resolució expressa o la falta de resolució, es podrà interposar recurs contenciós administratiu.  
Article sisè  
El secretari de la confraria de pescadors haurà de vetlar en tot moment pel control de la legalitat de tots els actes del procés electoral.  
Article setè  
La Llei Orgànica 5/1985, de 19 de juny, sobre Règim Electoral General, i les modificacions d'aquesta regiran amb caràcter supletori sempre que siga aplicable.  
DISPOSICIó FINAL  
Aquesta ordre vigieix des de l'endemà de la publicació en el Diari Oficial de la Generalitat Valenciana.  
València, 15 de maig de 1995  
El conseller d'Agricultura, Pesca i Alimentació,  
JOSÉ MARíA COLL COMIN


Còpia Permalink ELI